**שפת הגוף - body language**

**עפרה פרידמן**

*"It starts as a human being, His body language, the space he creates, the energy he radiates in a motion dialogue"[[1]](#endnote-1)*

המקבץ הפיסולי המוצג בתערוכה הינו בבחינת פרגמנטים אנושיים בתנועה. רגע במחול בזרימת הגוף, רגע שהיה שחלף, ורגע שישוב בשנית בתנועה ובתודעה מעט אחרת, כמו החיים עצמם.

רשת הברזל היא המעוררת את תהליך היצירה הפיסולית המאפשר קשב פנימי וניסיונות הכלה, שהינם מעבר לממד החומרי הקונקרטי. התבוננות דואלית מהחוץ אל הפנים, ולהפך. מטאפורית ליצירה עצמה, למעשה השתי וערב, למתיחה, לכיפוף, לתחימת צורת חיים דינאמית, מעטפת פיסולית חלולה. אריגה צפופה ומחוררת, המדגישה את החוסר והריק המבקש להתמלא, ואת השבור המבקש לחבור אל השלם. הפסלים והתבליטים של פרידמן כיצורים בעלי אנרגיה משל עצמם, חלקי גוף מהותיים, רגליים וידיים המרחפים ונישאים, מרימים אל על את משקל הגוף ואת החסר, ומנעד מחוות ורגשות.

עבור האמנית, החיבור בין עולם הפיסול למחול הינו אינטואיטיבי ומתבקש. לטענתה, בשתי המדיות באה לידי ביטוי תנועה הגלומה בגוף מעבר לגבולות המציאות, פניה ישירה למעוף, לרגש ולדמיון. הפסלים מבטאים רוחניות וקלילות, קשרים אנושיים, עקבות גוף, תחושת מגע, כוח המשיכה והיעדרו, זהות, אינטימיות או ריחוק. ואותות הזמן המייצרות בו את החספוס, הפגמים, הפציעות, והניסיון לכיסוי... ופה ושם פרידמן מוסיפה לרשת נגיעה, מריחת צבע, כיסוי פוליאסטר כדמעות זולגות, בבקשה להצניע, ולנוח תחת שכבה מכסה.

לאורך תולדות האמנות (בעיקר בסוף המאה ה-19 ותחילת ה-20) פסלים רבים עסקו בדינמיות הדמות המפוסלת, במערכת היחסים בין החומר לחלל ולתנועת איברי הגוף, והזיקה למחול, לעיתים תוך ויתור על איברים והתייחסות לפרגמנט עצמו, דוגמת רודן בפסליו "תנועות הריקוד", (1910-1911), אדגר דגה, ומאטיס.

אצל פרידמן, פסליה, רובם אפשרי שיקראו כ"רדי מייד", כאובייקט שימושי המלווה את הרקדן במחול, משמע היו חומר - חפץ המאפשר דיאלוג, המדגיש את שפת הגוף האנושי ומעורר את הכוריאוגרף והרקדן למימוש היצירה שהינה מעבר לרעיונות מילוליים. בחלל התערוכה מוקרנים מספר קטעי וידאו ממופעים שונים הממחישים את החיבור בין המדיות.

כך למשל במופע המחול "פרגמנטים"[[2]](#endnote-2) הופיעו אובייקטים פיסולים של חלקי גוף: טורסו, ראש וגפיים, שהיוו השראה לכוריאוגרפית יעל אורני. הרקדנים נעו סביבם ואיתם וביקשו לבטא באמצעותם את תלאות הרקדן.

וכן ביצירה אחרת "במעוף"[[3]](#endnote-3) בביצוע להקת המחול Fuzion Dance Artists, רקדו הרקדניות תחת פסלי הרשת, מעטפת הברזל המפיחה צורות חיים חצי שקופות, סמי-ריאליסטיות.

ובאשר לכנפי הרשת האווריריים, הם נוצרו במיוחד עבור מופע המחול "פתקים לפינה באוש" לרקדנית והכוריאוגרפית רנה שיינפלד. לדברי פרידמן: *"פסלי הרשת משקפים אנרגיה אחרת, בהיותם חצי שקופים ותיאטראלים. הקווים נפרשים, נפגשים וזורמים. וכך גם הרקדנים במחול הפורשים כנפיהם, זורמים ועפים לעולם אחר."*

**נורית טל-טנא**

1. מתוך השיר “Body Language”, עפרה פרידמן ,2021. [↑](#endnote-ref-1)
2. “פראגמנטס - הערב״, כוריאוגרפיה: יעל אורני 'פרויקטים במחול' 2017-18,. [↑](#endnote-ref-2)
3. "במעוף", כוריאוגרפיה: ליימיס בולאנוס ווילמוט, Fuzion Dance Artists, הרקדניות: אנג'לה ראוטר ומרלי ויינברג, 2011. [↑](#endnote-ref-3)